钦定古今图书集成/明伦汇编/官常典/第710卷 > 朱异
## 钦定古今图书集成/明伦汇编/官常典/第710卷 > 朱异

按《吴志朱桓传》：“桓子异，字季文，以父任除郎，后拜骑
都尉，代桓领兵。赤乌四年，随朱然攻魏樊城，建计破
其外围，还拜偏将军，魏庐江太守。文钦营住六安，多
设屯砦，置诸道，要，以招诱亡叛，为边寇害。异乃身率
其手下二千人，掩破钦七屯，斩首数百，迁扬武将军。
权与论攻战，辞对称意。权谓异从父骠骑将军据曰：
‘本知季文𢙓定，见之，复过所闻’。”十三年，文钦诈降密
书与异，欲令自迎。异表呈钦书，因陈其伪，不可便迎。
权诏曰：“方今北土未一，钦云欲归命，宜且迎之。若嫌
其有谲者，但当设计网以罗之，盛重兵以防之耳。”乃
遣吕据督二万人，与异并力至北界，钦果不降。建兴
元年，迁镇南将军。是岁，魏遣胡遵、诸葛诞等出东兴，
异督水军攻浮梁，坏之，魏军大破。太平二年，假节，为
大都督，救寿春。围不解，还军，为孙𬘭所枉害。